លោកពូ គុយ បាន ជាអ្នកស្រុករកាកោង ហើយគាត់បានផ្លាស់ទីលំនៅមករស់នៅព្រែកហូរ លោកពូរៀបការជាមួយប្រពន្ធឈ្មោះ ជា សុខជា ហើយរៀបការមានកូនចំនួន៤នាក់ លោកពូធ្លាប់ធ្វើការជាកម្មករធ្វើឥដ្ឋការ៉ូហើយនឹងរត់តុកតុក ។លោកពូបានកើតទាន់សង្រ្គាម លន់ នល់ នឹងប៉ុល ពត ហើយគាត់នៅតូចពេលក្នុងរបបសង្គ្រាម ហើយការហូបចុកនៅក្នុងសង្គ្រាមប៉ុល ពតគឺមានការពិបាកខ្លាំងហើយមិនបានឆ្អែតគ្រប់គ្រាន់ឡើយ។

ការសំភាសន៍របស់លោកពូ គុយ បាន

អ្នកដែលសំភាសន៍ឈ្មោះញ៉ែម សុគន្ធា អ្នកដែលត្រូវគេសំភាសន៍ឈ្មោះ គុយ បាន

ក៖ ជាដំបូងនាងខ្ញុំសូមថ្លែងអំណរគុណដល់លោកពូដែលបានអោយញ៉ុមសំភាសន៍អំពីជីវិតរបស់លោកពូហើយនាងខ្ញុំឈ្មោះញ៉ែម សុគន្ធា ជាអ្នកដែលសំភាសន៍អំពីជីវិតរបស់លោកពូនៅក្នុងថ្ងៃនេះ ពួកយើងសំភាសន៍គឺនៅក្នុងថ្ងៃទី២២ខែ មិនា ឆ្នាំ២០១៨ ហើយទីតាំងដែលពួកយងើសំភាសន៍មានទីតាំងស្ថិតនៅក្នុងភូមិព្រែកហូរខាងលិច សង្កាត់ព្រែកហូរ ក្រុងតាខ្មៅ ខេត្តកណ្តាល ប្រទេសកម្ពូជា។ហើយនាងខ្ញុំសូមចាប់ផ្តើមសំភាសន៍អំពីជីវប្រវត្តិរបស់លោកពូមានដូចតទៅ។អ៊ិចឹងលោកពូសូមប្រាប់ឈ្មោះលោកពូលោកពូឈ្មោះអីគេដែរ?

ខ៖គុយ បាន។

ក៖ គុយ បាន?ខ៖បាទ!!ក៖សំរាប់លោកពូសព្វថ្ងៃលោកពូមានអាយុប៉ុន្មានឆ្នាំហើយ?

ខ៖ ញ៉ុម៤៦។

ក៖ ៤៦ឆ្នាំ!!ខ៖បាទ!!ក៖លោកពូកើតឆ្នំាខ្មែរកើតឆ្នំាអីគេវិញ?

ខ៖ ឆ្នាំខ្មែរឆ្នាំរកា។

ក៖រកា!!អញ្ចឹងលោកពូសំរាប់អើរ លោកពូចាំថាខ្លួនឯងកើតនៅក្នុងថ្ងៃខែឆ្នាំណាដែរ ឆ្នាំដែលលោកពូកើតហា៎??

ខ៖ អត់ ដឹងតែឆ្នំា ដឹងតែអាឆ្នាំដូចថារកា រកាអ៊ីចឹងម៉ង អាថ្ងៃនោះអត់ដឹង។

ក៖ ចា៎!!អត់ចាំថ្ងៃនោះទេពូហេ?

ខ៖ បាទ!!

ក៖ ពូអ្នកស្រុកមកពីណាវិញ?

ខ៖ ញ៉ុមមកពីខាងទន្លេហ្ហ៎!!

ក៖ គេហៅភូមិអីគេវិញពូ?

ខ៖ នៅខាងរកាកោង។

ក៖ ហ្ហ៎ នៅខាងរកាកោង នៅខាងខេត្តកណ្តាលយើងតើពូហេ?

ខ៖ រកាកោងខេត្តកណ្តាល ។

ក៖​ គេហៅភូមិឃុំអីគេដែរពូអាហ្នឹង?ពូអត់ចាំភូមិឃុំអីណាហី?

ខ៖ ហ្នឹងហើយភ្លេចបាត់ហើយ!!

ក៖ លោកពូកើតមកធំធាត់នៅរកាកោងហ្នឹងម៉ងលោកពូហេ?

ខ៖ ហ្នឹងហើយ។

ក៖ លោកពូក្រៅពីឈ្មោះបានលោកពូមានឈ្មោះអីគេផ្សេងទៀតទេ?

ខ៖ អត់ទេ តែមួយហ្នឹងរហូត។

ក៖ តែមួយហ្នឹងរហូត !!អត់ដែលមានអ្នកណាគេដាក់ងារអីផ្សេងអោយក្រៅពីហ្នឹងអីទេលោកពូហេ?

ខ៖ អត់ទេ។

ក៖ លោកពូ សំរាប់លោកពូមានបងប្អូនប្រុសស្រីប៉ុន្មាននាក់ដែរ?

ខ៖ ប្រុស៣ស្រី២។

ក៖ ហើយលោកពូជាកូនទីប៉ុន្មានវិញ?

ខ៖ទី៣។

ក៖ លោកពូចាំឈ្មោះបងប្អូនលោកពូទាំងអស់អត់?

ខ៖ ចាំតើ!!

ក៖ គាត់ឈ្មោះអីគេខ្លះពូអាចប្រាប់តាំងពីបងគេរហូតដល់ពៅគេហាពូណាស់?

ខ៖ បងគេគុយ បាវ ។

ក៖ បងគេឈ្មោះគុយ បាវ តែម្តង??

ខ៖ ហ្នឹងហើយ។

ក៖ ដល់ពេលបន្ទាប់ទៀតលោកពូ?

ខ៖ គុយ សាវឿន។

ក៖ ហើយដល់ទី៣?

ខ៖ ហើយទី៣ខ្ញុំនឹងហើយ គុយ បាន។

ក៖ហើយ៣នាក់ទៀតហ្ហ៎?

ខ៖ ២នាក់ទៀតគុយ បូ ហើយនឹងគុយ សុខលី។

ក៖ ៦នាក់ឬក៏៥នាក់?

ខ៖ ៥។

ក៖ ៥ទេហេទេហេហ្នឹងហើយ!!លោកពូបងប្អូនលោកពូគាត់រស់នៅទាំងអស់ឬក៏មានអ្នកខ្លះអនិច្ចាកម្ម?

ខ៖ អត់ទេរស់ទាំងអស់។

ក៖ នៅរស់ទាំងអស់ហេ!!អញ្ចឹងបងប្អូនលោកពូឥឡូវគាត់រស់នៅឯណាខ្លះទៅ?

ខ៖ នៅស្រុកកំនើតទាំងអស់ ចេញមកឆ្ងាយតែខ្ញុំមួយ។

ក៖ ចា៎!!លោកពូដូរមកនៅព្រែកហូរនេះតាំងពីឆ្នាំណាមកវិញ?

ខ៖ ហ៊ីយូរហើយភ្លេចបានហើយ។

ក៖ ចា៎!!អញ្ចឹងនិយាយពេលហ្នឹងពេលបែកសង្គ្រាមហើយមែនលោកពូបានមកនៅទីនេះ?

ខ៖ អត់ទេទឹមតែមកនៅហ្នឹង!!

ក៖ ទឹមមកនៅដែរទេហេ!! លោកពូមានរៀបការជាមួយប្រពន្ធគាត់ឈ្មោះអីគេដែរ?

ខ៖ ជា សុខជា។

ក៖ ចា៎ អ្នកមីងនៅរាល់ថ្ងៃតើលោកពូហេ?

ខ៖ បាទនៅនឹងតាខ្មៅយើងហ្នឹង!!

ក៖ តែគាត់អត់មកនៅជាមួយពូណាពូហេ?

ខ៖ គាត់មកនៅហ្នឹង តែពីមុនគាត់នៅតាខ្មៅ។

ក៖ ចា៎ពេលមុននៅតាខ្មៅ!!តែឥឡូវនៅរួមរស់ជាមួយពូហេ?ខ៖បាទ!!ក៖ ឥឡូវអ្នកមីងគាត់ធ្វើការដែរហើយមែនទេលោកពូណេះ?

ខ៖ ហ្នឹងហើយ។

ក៖ គាត់ធ្វើការអីគេវិញលោកពូ?

ខ៖ លក់នំ។

ក៖ គាត់ជិះកង់ដើរលក់រាល់ថ្ងៃវិញឬក៏ម៉េច?លក់នៅណាវិញទៅលោកពូ?

ខ៖ លក់នៅផ្សារច្បារអំពៅ។ក៖ចា៎!!ខ៖ទៅពីហ្នឹងទៅជិះរម៉ក់ទៅ។

ក៖ ចា៎ហ្នឹងហើយ អញ្ចឹងលោកពូ លោកពូចាំអីគេខ្លះពីបងប្អូនហា៎ លោកពូធ្លាប់លេងអីគេខ្លះជាមួយបងប្អូនដែរ?

ខ៖ ហ៊ីភ្លេចអស់ហើយយូរហើយ។

ក៖ ចា៎ ឥឡូវពួកគាត់ទាំងអស់គ្នាហ្នឹងរកស៊ីនៅណាវិញ​ដូចជារកស៊ីអីគេខ្លះវិញពូចាំទេ?

ខ៖ ពួកហ្នឹងគេសុទ្ធតែមេជាងសំនង់មេអី!!ក៖ចា៎!!ខ៖ធ្វើនៅតែស្រុកពួកហ្នឹងមិនដែលមកភ្នំពេញទេ!!

ក៖ចា៎!!លោកពូ ចុះសំរាប់ឥឡូវលោកពូប្រកបរបរអីគេដែរ?

ខ៖ ញ៉ុមពីមុនរត់អាកង់៣ឥឡូវលក់អាកង់៣ទៅ ថារកទិញវិញមួយថ្ងៃជៀសមួយថ្ងៃនៅហ្នឹងៗ!!

ក៖ចា៎!!អញ្ចឹងលោកពូឥឡូវហ្នឹងនៅផ្ទះសិនលោកពូហេ?

ខ៖ ហ្នឹងហើយ។

ក៖ លោកពូមានម្តាយឈ្មោះអីគេដែរ គាត់?

ខ៖ មា្តយឈ្មោះយី ឡាយ តែគាត់ស្លាប់ហើយ។

ក៖ ចា៎គាត់ស្លាប់ដោយសារជំងឺអីគេដែរលោកពូ ម្តាយ?

ខ៖ ជំងឺមនុស្សចាស់។

ក៖ ហ្ហ៎អ៊ីចឹង!!

ខ៖ គាត់៦០ជាងហើយ!!

ក៖ចា៎!!អញ្ចឹងមុនគាត់ស្លាប់គាត់ឈឺដែរលោកពូណោះ?

ខ៖ ឈឺ!!

ក៖ ចា៎ លោកពូពេលដែលម្តាយលោកពូនៅរស់ គាត់ធ្វើការអីគេដែរ?

ខ៖ អ្នកស្រែធម្មតា។

ក៖​ដាំស្រូវដាំអីអញ្ចឹងទៅពូណោះ?

ខ៖ ហ្នឹងហើយ ដាំស្រូវល្ងអីហ្នឹង។

ក៖​កូនមែនលោកពូ?(សួរកូនគាត់ទើបតែដើរមក)

ខ៖កូន!!

ក៖ ហ្នឹងហើយ។ លោកពូលោកពូចាំអីគេខ្លះពីម្តាយដែរ ម្តាយគាត់ជាមនុស្សបែបណាដែរអ៊ីចឹងហា៎?អត់ចាំណាលោកពូហេ?

ខ៖ អត់ចាំទេ!!

ក៖ គាត់ស្លាប់ចោលលោកពូប៉ុន្មានឆ្នាំហើយលោកពូ?

ខ៖ ប៉ុន្មានឆ្នាំហើយនេះហិ តាំងពីញ៉ុមនៅ មុខផ្សារតាខ្មៅថ្មីហ្ហ៎!!

ក៖ ហ្ហ៎អ៊ិចឹងយូរឆ្នាំដែរហើយ!!

ខ៖ តាំងពពេលផ្សារតាខ្មៅថ្មីគេមិនទាន់ធ្វើណោះ។

ក៖ហ្ហ៎!!ហ៊ីយូរហើយពូណាស់!!

ខ៖ បាទគាត់ស្លាប់តាំងពស្របក់ហ្នឹង។

ក៖ ហ្នឹងហើយ ចង់ចូល១០ឆ្នាំជាងហើយពូហេ?

ខ៖ហ្នឹងហើយ។

ក៖​អ៊ិចឹងពូសំរាប់ឪពុករបស់ពូគាត់ឈ្មោះអីគេដែរ?

ខ៖ រស់ គុយ។

ក៖​ចា៎ អ៊ីចឹងលោកពូយកឈ្មោះរបស់គាត់ដាក់ជាត្រកូលហ្នឹង?

ខ៖ ហ្នឹងហើយ។

ក៖ គាត់អនិច្ចាកម្មឬក៏គាត់នៅរស់លោកពូ?

ខ៖ អនិច្ចាកម្មបាត់ហើយ។

ក៖ ចា៎មុនឬក៏ក្រោយម្តាយ?ខ៖មុន!!ក៖ មុនទៀតហេ?គាត់ស្លាប់មូលហេតុអីគេដែរលោកពូ?

ខ៖ ប៉ាជំងឺមនុស្សចាស់។

ក៖​សុទ្ធតែជំងឺមនុស្សចាស់ពូណោះ?ខ៖បាទ!!ក៖ម្តាយរបស់លោកពូគាត់អ្នកស្រុកមកពីណាដែរលោកពូ?

ខ៖ គាត់ស្រុកកំនើតគាត់នៅទន្លេហ្នឹងម៉ង!!

ក៖ ចា៎នៅខាងរកាកោងហ្នឹង!!ចុះឪពុកវិញលោកពូ?

ខ៖ ឪពុកនៅខាងហ្នឹង។

ក៖ ខាងហ្នឹងដូចតែគ្នា?ចា៎!!លោកពូឪពុកហើយនឹងម្តាយគាត់រកស៊ីអីគេដែរដើម្បីចិញ្ចឹមពូហា?

ខ៖ គាត់ធ្វើជាងផ្ទះ។

ក៖ ទាំង២នាក់តែម្តងឬក៏តែឪពុកទេ?

ខ៖ តែឪពុកទេ។

ក៖ចុះម្តាយគាត់ធ្វើអីគេវិញលោកយាយ?

ខ៖ ធ្វើស្រែចំការធម្មតាយើង។

ក៖​ចា៎!!លោកពូសំរាប់តាយាយខាងម្តាយហា៎គាត់ឈ្មោះតាអីគេដែរ?ឪពុករបស់ម្តាយរបស់លោកពូហា៎??តាខាងម្តាយហ្ហ៎??

ខ៖ តាខាងម្តាយហេ?

ក៖ចា៎!!គាត់ឈ្មោះអីគេវិញ?

ខ៖ យី ឡាយ។

ក៖ យីឡាន!!ចុះយាយ?

ខ៖ យាយយាយសាយ។

ក៖លោកពូកើតទាន់យាយទាំងពីរនាក់តើហី?

ខ៖ អត់ទាន់ទេ។

ក៖ គាត់ស្លាប់ពេលណាវិញពូ?

ខ៖ គាត់ស្លាប់មុនជំនាន់លន់ នល់ ប៉ុន្មានសិបឆ្នាំណោះ!!

ក៖ ហ្ហ៎អញ្ចឹងយូរណាស់ដែរហើយហ្នឹងអញ្ចឹង!!ខ៖បាទ!!ក៖ អ៊ីចឹងលោកពូអ៊ីចឹងតាយាយខាងម្តាយហា៎ គាត់អ្នកស្រុកមកពីណាវិញ?

ខ៖ គាត់នៅហ្នឹងទាំងអស់គ្នានៅហ្នឹងម៉ងហ្នឹង។

ក៖ អ្នកទន្លេហ្នឹងដែរ?

ខ៖ បាទ!!

ក៖​ ចុះពូតាយាយខាងឪពុកគាត់ឈ្មោះតាអីយាយអីគេដែរ?

ខ៖តាយាយខាងឪពុកអត់ចាំអត់ស្គាល់ទេ!!

ក៖ ពូកើតអត់ទាន់ហេ?

ខ៖ បាទ!!

ក៖ ដល់ពេលអ៊ិចឹងគាត់ស្លាប់ទៅ!!

ខ៖ តែឪពុកម្តាយញ៉ុមហ្នឹងញ៉ុមអត់ទាន់ផង។

ក៖ចា៎!!អ៊ីចឹងលោកពូលោកពូអាចនិយាយពីជំនាន់លន់ នល់ហា៎ហើយនឹងប៉ុល ពតអីវ៉ានទាំងអស់អីវ៉ាន់ទាំងអស់ហ្នឹងហេ?

ខ៖ទាន់តើ!!ក៖ចា៎!!ខ៖លន់ នល់ក៏ទាន់ប៉ុល ពតក៏ទាន់។

ក៖ អញ្ចឹងពូអាចនិយាយពីជីវិតពូពេលជំនាន់លន់ នល់តើពូជួបរឿងអីគេខ្លះ?

ខ៖ ហេជំនាន់លន់ នល់ នៅតូចណាស់!!

ក៖ ម៉េចវិញទៅពូ?

(មិត្តភក្តិ)៖ជំនាន់លន់ នល់ វាធ្វើឆ្លប។

ក៖ ជំនាន់លន់ នល់ ណាមានទាន់មានឆ្លប អត់ទាន់ទេហី?ខ៖នៅ!!

(មិត្តភក្តិ)៖ ជំនាន់ លន់ នល់ វានៅរៀនហ្នឹង។ក៖ហ្ហ៎!!

ខ៖ លន់ នល់ នៅតូចណាស់!!

ក៖ ពូមានដែលឃើញគេទំលាក់គ្រាប់គេទំលាក់អីអត់?

ខ៖អត់!!

(មិត្តភក្តិ)៖និយាយមិនឃើញម៉េចខាងហ្នឹង!!ខាងកោះច្រាំងនៅស្រុកញ៉ុមហ្នឹង!!ក៖ចា៎!!ខ៖ទំលាក់ពេញទំហឹងហើយជំនាន់ហ្នឹងហ្ហ៎!!កន្លែងដែលសំខាន់បំផុតព្រែកតាម៉ែក ព្រែកតាមឹម ព្រែកអញ្ចាញ៉ហ្នឹង។ក៖ចា៎!!ខ៖ហ្នឹងហើយ!!

ក៖ ហើយពូមានដែលធ្លាប់ជីកត្រង់សេអីវ៉ាន់ដូចថាឪពុកម្តាយគាត់ធ្វើមួយហ្នឹងដើម្បីគេចគ្រាប់គេចអីអត់?

ខ៖ ធ្លាប់តើ!!

ក៖ តែបើសិនជាទំលាក់មកចំត្រង់សេហ្នឹងក៏នេះដែរហី ក៏ស្លាប់ដែរ!!

(មិត្តភក្តិ)៖ខេ្ទច។

ក៖ខ្ទេចម៉ង!!

ខ៖ ខ្ទេចមួយត្រង់សេហ្នឹងអ៊ីចឹង!!

(មិត្តភក្តី)៖ចុះឬស្សីជ្រោយអីមួយគ្រាប់មកខ្ទេច!!មួយគ្រាប់ខ្ទេចតែម្តង ខ្ទេចតែម្តង!!

(មិត្តភក្តិម្នាក់ទៀត)៖ កំពុងជីកហ្នឹងហា៎!!វារាកៗៗមកវានៅក្រោយផ្ទះ លោតចូលទាំងអស់គ្នាអាទូចៗ!!

ខ៖ ពេលហ្នឹងអាអ្នកអត់ត្រូវគេក៏ត្រូវគ្នាវិញដែរ!!កាលពេលជំនាន់ហ្នឹង!!ហើយសំរុកចូលទៅ!!

(មិត្តភក្តិមា្នក់ទៀត)៖ សំរុកទៅចូលជាន់គ្នា។

ខ៖ ជាន់គ្នាអាខ្លះអត់និយាយរកគ្នាក៏រត់ចូលដែរ!!

(មិត្តភក្តិ)៖ក្មួយចង្កៀងហា៎ ក្នុងអាដេញគេមិនមែនហៅមាត្រដ្ឋាន អាហ្នឹងគេត្រង់ហៅត្រង់សេហា៎!! ហ្នឹងហើយសរសរសុទ្ធតែប៉ុណ្ណឹងហិ!! ដាក់ពីលើអុជក្រោមដីហើយចង្កៀងអុជក្រោមហ្នឹងហិ!!ក៖ចា៎!!ខ៖បាយទឹកហ្នឹងក្នុងហ្នឹងអត់មានហ៊ានចេញទេ!!ពេលអាម៉ារីនឡើងអញ្ចឹងមក អាហ្នឹងគេគោះជួងហើយណាស់!!នាំគ្នាចូលអស់រលីង។ក៖ចា៎!!ខ៖បាយហ្នឹងដេកហ្នឹងអីហ្នឹង!!

ក៖ ហើយដកដង្ហើមរួចដែរតើពូហេ ដូចរបៀបថានៅក្នុងត្រង់សេហ្នឹង?

(មិត្តភក្តិ)៖ អត់ទេយើងមានគំរប!!គំរបសងខាង។

ខ៖ គំរបគេធ្វើគំរបសងខាង!!ក៖ហ្ហ៎!!

(មិត្តភក្តិ)៖ យើងលង់ដី យើងលង់ដីធំណាស់!!ក៖ ចា៎!!(មិត្តភក្តី)៖ ហ្នឹងហើយ។

(មិត្តភក្តិម្នាក់ទៀត)៖ គេលង់បត់បត់!!

(មិត្តភក្តិ)៖ គេលង់មាត់មានសងខាងហ្នឹងហើយ!!

ខ៖ ចង់១៥!!

(មិត្តភក្តី)៖ ក្រាលកន្ទេលក្រាលអីដេកនៅហ្នឹងអីហ្នឹង ចង្កៀងអាកាទឹបប្រេងកាតហ្នឹង!!

ក៖ ហើយដល់ពេលអញ្ចឹងនៅក្នុងហ្នឹងអញ្ចឹងម៉ងទៅ!!

(មិត្តភក្តិ)៖ វាប្អូនញ៉ុម!!

ខ៖ ១៥ ត្រង់សេមួយ១៥នាក់ ២០នាក់!!

ក៖​ចា៎!!ចុះលោកពូដល់ពេលចូលដល់ជំនាន់ប៉ុល ពតម្តងហា!!តើលោកពូម៉េចដែរ?

ខ៖ ជំនាន់ប៉ុលពត!!

ក៖ មើលលោកពូរៀបរាប់ជីវិតពីពេលជំនាន់ប៉ុល ពតអោយបានក្បោះក្បាយមើល??

ខ៖ នេះអារៀបរាប់នេះ!!

ក៖អត់ទេពូគា់តនេះ សួរពីជីវិតពូសិន ចាំតិចទៀតចាំសួរពីជីវិតពូក្រោយ?

ខ៖ សួរវាមុនទៅ!!

ក៖តពូពូសិន!!អោយចប់ពូមួយសិន។

(មិត្តភក្តិ)៖ ហ្អែងមិនរៀបរាប់ពីជំនាន់ប៉ុល ពតហ្អែងធ្វើអីគេខ្លះ?កុមារ ហ្អែងកងចល័តហីក៏ស្អី?

ខ៖ ជំនាន់ប៉ុល ពតអញធ្វើមេខ្មែរក្រហម!!

(មិត្តភក្តិ)៖ អាគេបាញ់!!

ក៖ពូមែនមិនមែនធ្វើមេខ្មែរក្រហម?

ខ៖ ហ៊ី!!

(មិត្តភក្តិ)៖ មេស្អីវានៅក្មេងហ្នឹង!!

ក៖ហ្ហ៎ !!ពូធ្វើការអីគេខ្លះនៅក្នុងហ្នឹង?

ខ៖ ហ៊ីកុមារគេអោទូលអាចមន៍គោហ្នឹង!!

(មិត្តភក្តិ)៖ ហ្នឹងហើយត្រូវវានិយាយ និយាយត្រូវ!!

ក៖ តែបើអោយធ្វើមេខ្មែរក្រហម!!

ខ៖ អោយតែឮជួងពឹងនឹងអាលរត់ជាន់គ្នា!!

ក៖ ប៉ុននេះទេពូ?

(មិត្តភក្តិ)៖ អត់ទេធំជាងហ្នឹងបន្តិច។

ខ៖ ត្រើស!!

ក៖ ត្រើសដែរហេ?

ខ៖ ត្រើសជាងហ្នឹង!!

ក៖ ចា៎អាយុប៉ុន្មានដប់ពេលនៅក្នុងជំនាន់ហ្នឹង?

ខ៖ ហេ!!អត់ដល់ដប់ទេ ប្រហែលជាខ្ទង់១០ឆ្នាំចុះក្រោម។

ក៖ ហ្ហតិចដែរហ្នឹងអ៊ីចឹងហ្ហ៎!!

ខ៖ អាយុតិចដែរហ្នឹងអ៊ីចឹង!!

ក៖ចា៎អញ្ចឹងពូម៉េចដែរនៅក្នុងជំនាន់ប៉ុល ពតការហូបចុករបស់ពូ?

ខ៖ មានអីឆ្ងាញ់ដែរតើ!!បបរសរ!!

(មិត្តភក្តិ)៖ មួយវែកអីទៅអញ្ចឹង។

ក៖មួយវែកអញ្ចឹងទៅពូហេ?

ខ៖ បាទហ្នឹងហើយមួយវែក បានតែអាបបរសរហ្នឹងគ្រាន់ហើយ!!អាបបរ

(មិត្តភក្តិ)៖ បបរលែងត្រកួនទៀត។

ខ៖ដាក់ត្រកួន គ្រាប់ពោត!!

(មិត្តភក្តិ)៖ គ្រាប់ពោតយើង!!

(មិត្តភក្តិម្នាក់ទៀត)៖ អាគ្រាប់ពោតសាលីយើងហ្នឹង!!

ក៖ ពូកំប្លែងស្ងួតម៉ងហា៎!!មុខអត់សើចអត់ញញឹមអីគេទេ ប៉ុន្តែកំប្លែងស្ងួត!!

ខ៖ បើនៅខាងឯងវិញបបរអោយគ្នាហូបបបរហ្អែងទាំងមូល គ្រាប់ពោតហា៎!!

ក៖ចា៎!!ចំគ្រាប់ពោតអត់មានកិនអត់មានអីទេហេ ដាក់ទំាងមូលអញ្ចឹងម៉ង?

ខ៖ ហ្នឹងទាំងមូលទាំងមូល។

ក៖ ចា៎ពូម៉េចដែរពេលខ្លះ ពេលខ្លះមានបានហូបឆ្អែតមានបានហូបអីអត់ទេពូ?

ខ៖ មួយឆ្នាំមិនទាន់បានឆ្អែតម្តងផង!!ហាបានឆ្អែតម្តងម្តាលអីដែរ!!

ក៖ពេលហ្នឹងគេមានបុណ្យទាន់អីមែនបានគេបានឆ្អែតម្តងពូ?

ខ៖ បានឆ្អែតគេ!!

(មិត្តភក្តិ)៖ ថ្ងៃ២០ ថ្ងៃ៣០បានឆ្អែត។

ខ៖ ហ្នឹងហើយ!!

(មិត្តភក្តិ)៖ ថ្ងៃទី១០បារាំង ថ្ងៃ២០ ថ្ងៃ៣០។

ក៖ហ្ហ៎អាមានថ្ងៃគត់ៗអញ្ចឹងគេមាថ្ងៃអោយហូបឆ្អែតអ៊ីចឹងដែរ?

(មិត្តភក្តិ)៖ហ្នឹងហើយ!!

ខ៖ហ្នឹងហើយ។

(មិត្តភក្តិ)៖មួយខែ៣ដង បើមិនអញ្ចឹងទេបាញ់ជំនឿកអីអ៊ីចឹងទៅ!!ក៖ហ្ហ៎!!(មិត្តភក្តិ)៖ភាគច្រើនតែបាញ់ជំនឿកហ្នឹង!!

(មិត្តភក្តិ)៖ អត់ទេអាហ្នឹងដោយតាមថ្ងៃនេះគេនេះទេ ដោយតាមខេត្តដែរទេ!!

ខ៖ តាមកន្លែងហា៎ អាខ្លះគេអត់អត់ដែល!!

(មិត្តភក្តិ)៖មូលៗដាក់ក្នុងពាងអ៊ុងហា៎!!

ក៖ តាមពិតដូចគេសំបូរសប្បាយតើពូហី តែសំបូរអីហូបតើហី?

(មិត្តភក្តិ)៖សំបូរស្អីក្មួយហើយ!!

(មិត្តភក្តី)៖អត់សំបូរទេ!!

(មិត្តភក្តិ)៖អាផ្លាកយើងប៉ុណ្ណឹងហា៎ អាឆ្នាំរោង ញ៉ុមរុញក្បូនធ្វើដើមចេកហា៎!មកដួសម៉ាផ្លាកអ៊ីចឹងទៅខ្ញុំអត់ស៊ីទេអោយបងប្អូនអីម៉ែខ្ញុំអីហូបទៅប៉ុន្តែវែកហ្នឹង!!

(មិត្តភក្តិ)​៖ក្នុងមួយខ្ទះបបរ៣កំប៉ុងហ្នឹងហេ!!!ហើយដូចតិចចេកចំការយើងតិចទៅកាប់អាដេញយកមកស្ងោរស៊ីអីឆ្លបមកឃើញហ្នឹងងាប់ទៀត!!មិនបានទេ!!

(មិត្តភក្តិ)៖ ផ្កាត្រគៀតបេះដាក់នឹងហោប៉ាវក៏វ៉ៃដែរ!!

ក៖ គ្រាន់តែផ្ការក្នុងស្រែសោះហ្នឹង!!

(មិត្តភក្តិ)៖ ខ្ញុំហា៎គ្រាន់តែផ្លែក្រូច ផ្លែក្រូចមួយសោះហា៎!!មួយហា៎ស្អូយណាស់ គ្រាន់តែប៉ះស្អុយតិចឆ្លបគេលេងបណ្តោយ!!!ផ្លាច់ផ្លាច់ៗៗបានតាសិប្បកម្មតាត្បាញ ត្បាញបង្គីបាញ់អីហ្នឹងហា៎!!ថ្ពួករនាស់ថ្ពួកដាក់ញ៉ុមម៉ង ប៊ិសរបួត កុំបានតែតាៗហ្នឹងជួយ ថាក្រូចហ្នឹងស្អុយទេក្មួយអើយក្មួយបានរួចខ្លួន។

ក៖ ចា៎អញ្ចឹងក៏រួចទៅ?

(មិត្តភក្តិ)៖ប៊ិសទៅ។

ក៖ ចុះពូមានដែលគេចង់យកទៅកសាងឬក៏អីអត់អញ្ចឹង?

ខ៖ អត់ទេ។

ក៖ អត់អីដែរហេ?

ខ៖ហ្នឹងហើយ!!

ក៖ ពូបងប្អូនពូពេលដែលគាត់នៅក្នុងជំនាន់ប៉ុល ពតហ្នឹងមានគេដែលអ្នកណាយកទៅសម្លាប់ចោលអីអត់?

ខ៖ អត់ទេអត់មានទេ!!

ក៖ អត់មានដែរហេ?ពូពេលនៅជំនាន់ប៉ុល ពតពូនៅខាងខេត្តណាវិញ?

ខ៖ ខេត្តកណ្តាលយើងហ្នឹងតែញ៉ុមនៅអាជួរមាត់ទន្លេហ្ហ៎!!

ក៖ជួរមាត់ទន្លេ?

ខ៖ ជួរមាត់ទន្លេ!!

(មិត្តភក្តិ)៖ជួរមាត់ទន្លេអីមានអំពៅហូបហើយ!!

ខ៖ មាត់ទន្លេនៅរកាកោងយើងហ្នឹង!!

ក៖ អ៊ីចឹងនៅខាងទន្លេអីហ្នឹងសំបូរអីហូបអីអញ្ចឹងហើយពូណេះ?

ខ៖បាទសំបូរ តែសំបូរ ដូចតែអត់សំបូរដដែលហ្នឹង!!

(មិត្តភក្តិ)៖អ្នកណាអោយយើងហូបអត់ហ្នឹងហា៎!!

ខ៖វាដាំបានប៉ុន្តែវាមិនអោយហូប!!

ក៖ ចា៎ពូដែលឃើញនេះអត់ ដែលឃើញមានអ្នកណាគេសម្លាប់មនុស្សអីអត់?ពូមានដែលជួបអីអត់?

ខ៖ញ៉ុមអត់ដែលជួបផ្ទាល់ភ្នែកទេ!!

ក៖តែគ្រាន់តែឮគេនិយាយថាម៉េចដែរ?ខ៖បាទ!ក៖ដែលឮគេនិយាយតើពូណេះ?

ខ៖ហ្នឹងហើយ។

ក៖តែពូពេលឮគេនិយាយហ្នឹងគេនិយាយថាម៉េចទៅពូ?របៀបថាសម្លាប់មនុស្សម៉េចដែរ?

ខ៖ ឮសូរតែសំលេងអ៊ីចឹងហា៎!!ម៉ោង៨ ៩អ៊ីចឹងទៅជួនកាលដឹកគ្នា អាកោះកន្លែងញ៉ុមធ្វើចំការហ្នឹង។

ក៖ ម៉េចដែរពូសំបូរគេសម្លាប់ពូហេ?

ខ៖ សំបូរ!!

ក៖ ពូដល់ពេលអញ្ចឹងម៉េចដែរ?បែកពីជំនាន់ប៉ុល ពតមកមួយៗម៉េចដែរក្នុងអារម្មណ៍ពូម៉េចដែរបានផុតពីសង្គ្រាមអ៊ីចឹងណាស់?

ខ៖ អូយ!!សប្បាយណាស់។

ក៖ ពូចាំអាថ្ងៃចុងក្រោយនៃជំនាន់ប៉ុល ពតហ្នឹងវាម៉ែចដែរសំរាប់ជីវិតរបស់ពូហា?ដូចពេលយួនចូលមកហ្នឹងពូម៉េចដែរ?

ខ៖ ពេលយួនរំដោះអញ្ចឹងយើងសប្បាយណាស់!!

(មិត្តភក្តិ)៖ ភ័យតើ!!

ក៖ភ័យម៉េចវិញទៅ?

(មិត្តភក្តិ)៖ កាល៧៥(១៩៧៥)លើកទង់សរណាស់ លើកទង់សរទំនប់ថ្មីនេះ លើកទង់សរដើរហា៎!! អាហ្នឹងដល់ហើយគេរបៀបថា យើងលើកទង់សរទៅរបៀបគេថាយើងចុះចាញ់គេ គេអត់ធ្វើអីទេ!!អាហ្នឹង៧៥(១៩៧៥)ជិតបែកអាពតចូលហា៎!!ក៖ចា៎!!(មិត្តភក្តិ)៖ដល់ពេល៧៩(១៩៧៩)ដល់ពេលវៀតណាមចូលនេះភ័យដែរតែគ្រាន់តែនៅក្នុងត្រង់សេហ្នឹង។ក៖ចា៎!!(មិត្តភក្តិ)៖តែអ៊ំនោះគាត់ចេះវៀតណាមហ្ហ៎!!ចេះវៀតណាមគាត់ថាអត់មានទេ អត់មានស្អីទេ គាត់និយាយអីចឹងណាស់!!

ក៖ចា៎!!តែពូដល់ពេលពួកវៀតណាមចូលមកមានអារម្មណ៍ម៉េចដែរគេគិតថា ពូគិតថាគេមកជួយឬក៏សង្គ្រាមមកបន្ថែម?

ខ៖ វាខ្លាចតែមកសម្លាប់មួយនិយាយអញ្ចេកពីរនិយាយអញ្ចុះនោះវៀតណាម!!

ក៖ គេនិយាយថាម៉េចដែរពូ ភាគច្រើនពួកប៉ុល ពត គេ ដូចនេះយើងម៉េចដែរ ពួកវាប្រាប់ថាយើងម៉េចដែរ?

(មិត្តភក្តិ)៖ថារំដោះ តែយើងវាអត់ទុកចិត្ត។

ខ៖យើងវាមិនទុកចិត្តព្រោះអាមួយខ្មែរយើងអាមួយគេវៀតណាមអីអ៊ីចឹងទៅ!!

(មិត្តភក្តិ)៖ ឃើញអ៊ីចឹងភ័យ!!យើងខ្មែរយើងភ័យឃើញវៀតណាមយើងភ័យតើ!!ក៖ចា៎!!

ខ៖ភ័យហា៎ដំបូងៗយើងភ័យហា៎!!

(មិត្តភក្តិ)​៖ដំបូងៗយើងឡើងរឹងខ្លួនអស់ហើយ!!

ក៖ហ៊ីៗ!!ខ្លាចដូចទ័ពប៉ុល ពតទៀត!!

(មិត្តភក្តិ)៖ ហ្នឹងហើយ!!

ក៖ចុះដល់ពេលពួកវៀតណាមមកពួកប៉ុល ពតវ៉ៃគ្នាជាមួយអ៊ីចឹងទៅពូ?

(មិត្តភក្តិ)៖ វ៉ៃ វ៉ៃតើ!!

ខ៖វ៉ៃគ្នាវៀតណាមហើយប៉ុល ពតវ៉ៃគ្នាតើ!!

(មិត្តភក្តិ)៖ វ៉ៃតើ!!និយាយទៅយើងរត់ចេញពីភូមិយើងទៅនៅភូមិផ្នៀតហា៎ក្រាំងញ៉ូវហ្នឹងហា៎ តែយើងមើលឃើញភូមិយើងទេណាស់!!កាំភ្លើងបាញ់ភូងទៅភូងមកតគ្នា!!ក៖ចា៎!!(មិត្តភក្តិ)៖ យើងមកពីនោះមកឃើញភ្លើងឆេះអញ្ចឹងទៅណាស់!!

ក៖ អញ្ចឹងពូពេលបន្ទាប់បែកពីជំនាន់ប៉ុល ពតមកម៉េចដែរ?

ខ៖ ហ៊ីនៅរៀន។

ក៖ នៅរៀនតទៀតពូហេ?

ខ៖ នៅរៀន !

ក៖ ពូរៀនបានថ្នាក់ទីប៉ុន្មានវិញ?

(មិត្តភក្តិ)៖ ឌីផ្លូមហីហ្អែងហី?

ខ៖ញ៉ុមរៀនបានឌីផ្លូម។

ក៖ហ៊ីឡូយដែរតើបានឌីផ្លូមហើយ!!ពេលហ្នឹងបានធ្វើគ្រូធ្វើអីទេពូបានប្រលងអីហើយ?

ខ៖ វាមិនបានទេប្រលងឌីផ្លូមហើយរត់ទាហានចង់ងាប់ហើយ!!

ក៖ ពូមានគេចាប់បានទេ?ចាប់ទាហានទេ?

(មិត្តភក្តិ)៖ ទៅហីវានៅតែជង្រុកស្រូវ។

ខ៖ ពួនលើផ្ទះលើដំបូលផ្ទះវិញ។

ក៖តែគេចាប់អត់បានណាពូណេះ?

ខ៖អត់ដែលចាប់បាន។

ក៖ហើយពូដល់ពេលពូរៀបការមក រៀបការជាមួយមីងគាត់ឈ្មោះអីគេមិញ?

ខ៖ ជា សុខជា!!

ក៖​ជា សុខជា?

(មិត្តភក្តិ)៖អាគុយ បាន!!

ក៖អត់ទេប្រពន្ធគាត់!!ពូរៀបការជាមួយប្រពន្ធមានកូនប៉ុន្មាននាក់ដែរ?

ខ៖កូន៤នាក់។

ក៖សព្វថ្ងៃកូនពូនៅជាមួយពូទាំងអស់ឬក៏បែកខ្លះហើយ?

ខ៖នៅទាំងអស់។

ក៖គាត់រៀបការខ្លះនៅកូន?

ខ៖ រៀបការបានមួយ។

ក៖ចា៎ពូចាំឈ្មោះកូនទាំងបួននាក់គាត់ឈ្មោះអីគេខ្លះអញ្ចឹងណាស់?

ខ៖ អាបងនោះឈ្មោះ បាន ពីសិដ្ឋ។

ក៖ ចា៎ដល់ពេលកូនទី២?

ខ៖ ទីពីរ បានវិសាល។

ក៖ ដល់ពេលកូនទី៣?

ខ៖ ទីបីបាន បញ្ញា។ក៖ចា៎!!ខ៖ទីបួនស្រី​បានវាសនា។

ក៖ ពៅគេអាយុប៉ុន្មានដែរកូន?

ខ៖ហ៊ីមិនដឹងប៉ុន្តែទេភ្លេចបាត់ហើយ!!

ក៖ក្មេងដែរហេ?

ខ៖ហ្នឹងហើយ!!

ក៖ពូសំរាប់កូនពូទាំង៥នាក់ហ្នឹង ប៉ុន្មាននាក់មិញ?៤នាក់ហេ?

ខ៖ ៤ ។

ក៖ ពូមានអោយគាត់ទៅរៀនទេពូ?

ខ៖ ពួកហ្នឹងសុទ្ធតែរៀនចប់ហើយហ្នឹង។

ក៖​ចា៎!!អញ្ចឹងតែឥឡូវមានអ្នកខ្លះនៅរៀនដែរតើហីពូហេ?

ខ៖អត់មានទេ។

ក៖ គាត់ឈប់រៀនខ្លះហើយពូហេ?ខ៖បាទ!!ក៖ពូគិតថាការសិក្សាម៉េចដែរបានពូអោយកូនទៅរៀនគ្រប់ៗគ្នាអ៊ីចឹងទៅណាស់?តើគិតថាល្អម៉េចដែរអ៊ីចឹងដែលពូជំរុញគាត់ទៅរៀនអញ្ចឹងណាស់?

ខ៖ដើម្បីអនាគតខ្លួនគាត់ហ្នឹងហា៎!!ក៖កុំអោយល្ងិតល្ងង់កុំអោយ ដឹងថាកាលយើងសម័យប៉ុល ពតអញ្ចឹងទៅវារៀនវាមិនបានដិតដល់។ក៖ហ៊ីៗ!!ខ៖រៀនរៀនអ៊ីចឹងទៅគេហៅអោយទៅទូលអាចមន៍គោទូអីអ៊ីចឹងទៅ!!!មិនដូចឥឡូវបានរៀនពេញៗ។

ក៖អ៊ីចឹងពូពេលនៅក្នុងជំនាន់ប៉ុល ពតគេអោយពូរៀនដែរតើហេ?

ខ៖ រៀនតើ!!រៀនដូចមិនរៀនអញ្ចឹង!!

ក៖ ៣ឆ្នាំ៨ខែហ្នឹង​គេអោយរៀនរហូតឬក៏ថារៀនចោះៗតែគេអោយរៀនរហូត?

ខ៖ រៀនរហូតប៉ុន្តែ!!

(មិត្តភក្តិ)៖ប៉ុន្តែរៀនបានតែកុមារតូចៗហ្នឹង។

ខ៖ទូចៗ អាធំៗទូលអាចមន៍គោ កាប់ដីកាប់អីហ្នឹង!!

ក៖ចា៎!! គេអត់អោយម៉ងពូណេះ?

ខ៖ ហ្នឹងហើយ។

ក៖​ហើយគ្រូបង្រៀនហ្នឹងអ្នកណាគេវិញ ចេះអក្សរច្រើនទេ?

(មិត្តភក្តិ)៖ វាអត់សូវចេះទេ!!

ខ៖ វាចេះស្អី។

(មិត្តភក្តិ)៖ វាអោយយើងអ្នកណាអត់ចេះអក្សរឆ្លើយថាអត់ចេះ ហើយកាលហ្នឹងសុទ្ធតែរៀនថ្នាក់ធំៗម្នាក់ៗហា៎!!អញ្ចឹងហើយគេកាត់អាក្តារគរហ្ហ៎!!កាត់ដាក់ក្តារប្រវែងប្រវែងហ្នឹងអោយដូចថាអោយយើងសរសេរអក្សរកបញ្ច្រាស់អញ្ចឹងទៅ មែនអត់ហ៊ានធ្វើចេះទេ!!ក៖ហ្ហ៎!!!(មិត្តភក្តិ)៖​ចេះវ៉ៃចោលហើយ។ក៖ហ្ហ៎!!(មិត្តភក្តិ)៖ហ្នឹងហើយអត់ហ៊ានធ្វើចេះទេ។

ក៖ ធ្វើសរសេរ បើសិនជាអោយបង្រៀន បង្រៀនបញ្ច្រាស់?

(មិត្តភក្តិ)៖ ហ្នឹងហើយយើងធ្វើអត់ចេះគូស។

ខ៖ហ្នឹងហើយ!!

(មិត្តភក្តិ)៖ ធ្វើដូចក្មេងគូសលេង។

ក៖ ហ្ហ៎!និយាយទៅពេលហ្នឹងធ្វើអត់ដឹងអីទាំងអស់ម៉ងពូណេះ?

ខ៖ ជំនាន់ហ្នឹងគ្រូបង្រៀនភាគច្រើនសុទ្ធតែអ្នកអត់ចេះអក្សរម៉ង!!

(មិត្តភក្តិ)៖ អត់ចេះអក្សរទេគ្រូបង្រៀនក៏អត់សូវចេះអក្សរដែរ!!!

ខ៖អត់ចេះអក្សរទេ!!

(មិត្តភក្តិ)៖ចេះតិចៗហ្នឹង!!

ក៖ ពិបាកណាស់អ៊ីចឹង!!

ខ៖ អានាក់​​ចេះហើយអានាក់អត់ចេះដូចគ្នាដឹងរៀនអាណាមើលអាណា!!

ក៖ ហើយអ៊ីចឹងទៅអាណាមើលអាណាអ៊ីចឹងមិនចេញមកអស់ហើយ?

(មិត្តភក្តិ)៖ កងអ្នកដែល អ្នកដែលនេះ អត់ចេះសោះម៉ង។

ក៖ ទៅធ្វើដឹកនាំគេម៉េចទៅបើអត់ចេះអ៊ីចឹង?ញ៉ុមឆ្ងល់ដែរ!!

(មិត្តភក្តិ)៖ គេបានសំដីគេដូចថាគេថាគេដូចថាគេនិយាយមកនិយាយខ្លាំងៗណាស់!!ដូចថាហ្អែងល្មមទៅធ្វើការហើយ ដូចថានៅបំបៅកូន ដល់ម៉ោងហើយមិនរៀបចំខ្លួនទៅធ្វើការទេនៅបំបៅកូនអ៊ីចឹងថាអោយយើងម៉ាឈឺៗ។

ក៖​ចា៎!!និយាយទៅបើសិនជាអ្នកណាគេអត់ស្តាប់មានតែសម្លាប់ចោល។

(មិត្តភក្តិ)៖ អត់ស្តាប់អត់បានទេ។

ក៖ សម្លាប់ចោលម៉ងអ៊ំហេ!!អញ្ចឹងលោកពូមួយនេះគឺជាសំនួរមួយចុងក្រោយហា៎ តើលោកពូមានពាក្យពេចន៍អីផ្តែផ្តាំកូនចៅជំនាន់ក្រោយអោយគាត់ដើរលើផ្លូវអីវ៉ាន់ម៉េចដែរ?

ខ៖ ចង់ផ្តែផ្តាំអោយក្មេងជំនាន់ក្រោយអោយគាត់ដើរផ្លូវល្អ។ក៖ចា!!ខ៖កុំអោយភ្លើតភ្លើនសេពគ្រឿងញៀនគ្រឿងអីអញ្ចឹងទៅណាស់។

ក៖ ហើយដូចជាអោយគា់តដើរលើផ្លូវមួយដ៏ល្អអ៊ីចឹងទៅពូណោះ?ខ៖បាទ!!ក៖អ៊ីចឹងពូសំរាប់សព្វថ្ងៃហ្នឹង ពូនៅក្នុងភូមិព្រែកហូរហ្នឹងរហូតហើយហេ?ខ៖ បាទ !!ក៖ពូអត់ចាំថាផ្លាស់ប្តូរមកប៉ុន្មានឆ្នាំហើយទេហេ?

ខ៖ ភ្លេចហើយ យូរហើយ ពីមុនញ៉ុមនៅនេះតាក្តុលនេះ។

ក៖ ហើយបានប្តូរមកនៅព្រែកហូរវិញ?ខ៖បាទ!!ក៖ពូមួយជីវិតរបស់ពូហា៎!!ញ៉ុមភ្លេចសួរកន្លែងមួយហ្នឹង ពូធ្លាប់ធ្វើការងារអីគេខ្លះក្នុងមួយជីវិតហ្នឹងតាំងពីធំដឹងក្តីមកហា៎??

ខ៖ អត់ដែលធ្វើអីទេធ្វើតែកម្មករគេហ្នឹង។

ក៖​អើរខាងការងារអីគេវិញពូកម្មករការងារអីគេវិញ?

ខ៖ កម្មករកាលស្របក់នោះញ៉ុមធ្វើតែការ៉ូ។

ក៖ ធ្វើអ្នករៀបការ៉ូពូហេ?

ខ៖ ធ្វើការ៉ូ អាការ៉ូគេផលិតការ៉ូម៉ងហា៎!!

ក៖ គេមានរោងចក្រគេម៉ងពូហេ?

ខ៖ អត់ទេឥដ្ឋការ៉ូយើងហ្នឹង។

(មិត្តភក្តិ)៖ គេធ្វើអាឥដ្ឋការ៉ូគេម៉ងហេ?

ខ៖ បាទ!!

ក៖ នៅឯណាវិញពូ?

ខ៖នៅភ្នំពេញបានមាន។

(មិត្តភក្តិ)៖ ចាក់ពុម្ភ។

ក៖ហ្ហ៎!!

ខ៖ ក្រោយរោងកុនគីរីរម្យខ្វះអី។

ក៖ ចា៎!!អញ្ចឹងកាលពីសម័យមុនពូហេ?

ខ៖ បាទ!!

ក៖​ចុះដល់ពេលឈប់ពីអាហ្នឹងមកពូធ្វើអីគេទៀត?

ខ៖ ឈប់ពីអាហ្នឹងមករត់ការកង់បីរត់អីហ្នឹង។

ក៖ ចា៎ហើយដល់ពេលឥឡូវហ្នឹងមកក៏ឈប់នៅផ្ទះសិនទៅពូណោះ?

ខ៖ ហ្នឹងហើយ។

ក៖ហ្នឹងហើយពូមានអីចង់និយាយបន្ថែមអីគេទៀតអញ្ចឹងណាស់?

ខ៖ អត់អីទេ ប៉ុណ្ណឹងបាទ!!

ក៖​ហ្នឹងហើយ អញ្ចឹងអរគុណច្រើនលោកពូសំរាប់ការរៀបរាប់ពីជីវិតលោកពូដែលបានក្បោះក្បាយហើយអ្វីទាំងអស់ហ្នឹងគឺកូនចៅរបស់លោកពូគាត់នឹងបានស្តាប់ថាលោកពូនឹងឆ្លងកាត់នឹងរឿងអីគេខ្លះអ៊ីចឹងទៅណាស់ដោយសារលោកពូអត់សូវសំលេងបានអ៊ីចឹងអត់បាននិយាយទាំងអស់ តែគាត់ក៏ដូចបានស្តាប់ខ្លះៗពីជីវប្រវត្តិរបស់លោកពូសង្ខេបៗអ៊ីចឹងដែរ ចា៎អញ្ចឹងសំរាប់ពេលនេះអរគុណណាស់លោកពូ។

ខ៖ បាទបាទ!!

ក៖ ចា៎។